**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.07.2019, ora 08.00 – 14.07.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 14.07.2019, ora 07.00**

**RÂURI**

Debitele au fost în creștere, ca urmare a precipitațiilor căzute în interval și propagării pe râurile din bazinele hidrografice: Tur, Lăpuș, Crasna, Barcău, Crișuri, Bega, Timiș, Bârzava, Caraș, Nera, Cerna, Motru, bazinele superioare ale Jiului, Argeșului și Ialomiței și numai prin propagare pe cursul inferior al Ialomiței.

Pe râurile din bazinele Gilort, Vedea, Siret, bazinele mijlocii și inferioare ale Argeșului și Ialomiței, bazinul inferior al Jiului, pe afluenții Prutului, afluenții Oltului inferior și pe cele din Dobrogea, debitele au fost relativ staționare, iar pe celelalte râuri au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul Prutului, cursul inferior al Argeșului şi pe afluenţii Prahovei şi mai mici (sub 30% din normalele lunare) pe râurile din bazinele hidrografice Rm. Sărat, Bârlad, afluenții Prutului şi pe unii afluenţi ai Mureşului (Niraj, Comlod, Iara, Feernic, Vișa, Domald, Secaș, Sebeş, Râul Mare).

În interval au fost emise **două ATENȚIONĂRI HIDROLOGICE pentru fenomene imediate.**

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în creștere ca urmare a precipitațiilor prognozate și propagării exceptând râurile din bazinele hidrografice: Vedea, Argeș, Ialomița, Siret, afluenții Prutului și cele din Dobrogea unde vor fi în general staționare.

Ca urmare a precipitaţiilor, sub formă de averse torențiale prognozate şi propagării sunt posibile scurgeri importante pe versanţi, torenţi, pâraie, viituri rapide cu efecte de inundaţii locale şi creşteri semnificative de debite şi niveluri pe unele râuri mici aferente zonelor de deal și munte, cu precădere din jumătatea de vest a țării.

**DUNĂRE**

Debitul la intrarea în ţară (secţiunea Baziaş) în intervalul 13.07–14.07.2019 a fost staționar, având valoarea de 3900 m3/s, sub media multianuală a lunii iulie (5350 m3/s).

În aval de Porţile de Fier debitele au fost în scădere la Gruia și pe sectorul Corabia – Tulcea și staționare pe sectorul Calafat – Bechet.

Debitul la intrarea în ţară (secţiunea Baziaş) va fi în scădere (3800 m3/s).

În aval de Porţile de Fier, debitele vor fi în scădere pe sectoarele Gruia – Calafat şi Tr.Măgurele – Tulcea şi relativ staționare pe sectorul Bechet – Corabia.

**2.** **Situația meteorologică în intervalul 13.07.2019, ora 08.00 – 14.07.2019, ora 06.00**

**ÎN ŢARĂ**

Vremea s-a menținut răcoroasă în cea mai mare parte a țării, iar în jumătatea de vest a țării a devenit și instabilă, cerul a avut înnorări temporar accentuate și au fost averse ce au avut și caracter torențial, însoțite izolat de descărcări electrice și intensificări de scurtă durată ale vântului. În restul teritoriului cerul a fost variabil, iar astfel de fenomene s-au semnalat izolat, mai ales după-amiaza și noaptea. Temperaturile maxime au fost cuprinse între 19 grade la Joseni și Huedin și 30 de grade la Calafat, Turnu-Măgurele, Giurgiu și Zimnicea, iar la ora 06.00 se înregistrau valori termice cuprinse între 8 grade la Miercurea Ciuc și 21 de grade la Sulina.

OBSERVAȚII - de ieri dimineață de la ora 08.00 au fost în vigoare 9 atenționări cod galben pentru fenomene meteorologice periculoase imediate, emise precum urmează: 3 de SRPV Timișoara, 2 de SRPV Cluj-Napoca, 1 de SRPV Sibiu, 1 de SRPV Constanța, 1 de SRPV Bacău și 1 de CNPM, pentru Muntenia.

**LA BUCUREŞTI**

Vremea a fost răcoroasă. Cerul a fost variabil, cu unele înnorări seara și noaptea. Vântul a suflat slab și moderat. Temperatura maximă a fost de 29 de grade la Filaret și de 27 de grade la Afumați și Băneasa, iar la ora 06.00 se înregistrau 14 grade la Băneasa și 15 grade la Filaret și la Afumați.

**3. Prognoza meteorologică în intervalul 14.07.2019, ora 08.00 – 15.07.2019, ora 08.00**

**ÎN ŢARĂ**

Vremea va fi răcoroasă și va deveni instabilă în cea mai mare parte a țării. Cerul va avea înnorări accentuate și vor fi averse, ce vor avea și caracter torențial, descărcări electrice și intensificări de scurtă durată ale vântului. Se vor semnala căderi de grindină, iar cantitățile de apă, în intervale scurte de timp sau prin acumulare, vor depăși local 20 l/mp și izolat 30...40 l/mp. Excepție vor face regiunile sud-estice, iar noaptea și cele vestice, unde înnorările vor fi temporare, iar fenomenele asociate instabilității atmosferice se vor semnala pe arii restrânse. Temperaturile maxime vor fi cuprinse între 20 și 27 de grade, iar cele minime se vor situa între 10 și 20 de grade.

**LA BUCUREŞTI**

Vremea va fi răcoroasă și va deveni instabilă. Cerul va avea înnorări temporar accentuate și se vor semnala averse, descărcări electrice și intensificări de scurtă durată ale vântului. Temperatura maximă va fi de 23...24 de grade, iar cea minimă de 14...15 grade.

1. ***CALITATEA APELOR***

***Administrația Națională Apele Române*** informează despre producerea, la 13.07.2019, ora 16:45, unei poluări accidentale a apei vaii Tășnad din cauza refularii canalizarii localității Osorhei, jud. Bihor. O echipă a ABA Crișuri-Oradea s-a deplasat în teren, pentru investigații și s-a constatat faptul că apa are o culoare verzui-maronie (pe alocuri albicioasă), fiind prezent mirosul de materii fecale, ape menajere și detergenti.

Au fost prelevate probe de laborator din trei locatii, podul DN1, din dreptul statiei de pompare a celor de la APA Canal Oradea si de la statia hidrometrica, la mira. S-a constat ca apa uzata deversata provine de la statia de pompare apartinand Compania de apa Oradea. Nu a fost semnalată mortalitate piscicolă. Vom reveni cu informații suplimentare.

1. ***CALITATEA MEDIULUI***
2. **În domeniul aerului**

***Comisariatul Județean Constanța***din cadrul ***Gărzii Naționale de Mediu*** informează telefonic despre producerea, la 13.07.2019, la ora ora 19:59, unui incendiu la o ambarcatiune în zona portului de agrement din stațiunea Eforie Nord, județul Constanța, cu degajare de fum în atmosferă. ISU Dobrogea a intervenit pentru stingere. Nu se cunosc deocamdată cauzele declașatoare.

1. **În domeniul solului şi vegetaţiei**

***Comisariatul Județean Constanța***din cadrul ***Gărzii Naționale de Mediu*** informează telefonic despre producerea, la 13.07.2019, la ora 15.05, unui incendiu de vegetație uscată (lucernă), la iesire din localitatea Cochirleni, spre Rasova, județul Constanța. Suprafața afectată – 500 mp. Incendiul a fost provocat intenționat, cu bricheta. Incendiul a fost localizat și lichidat la ora 15.52, în urma intervenției unui autospeciale apaținând ISU Dobrogea. La fața locului s-au deplasat o ambulanță și un echipaj al Poliției locale.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE